สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 17 ต.ค.59
18 ต.ค. 2559

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (17 ต.ค.) หลังจากนายสแตนลีย์ ฟิสเชอร์ รองประธานธนาคารกลางสหรัฐ (เฟด) ได้ออกมาเตือนว่า อัตราดอกเบี้ยต่ำอาจนำไปสู่ภาวะเศรษฐกิจถดถอยที่รุนแรงและยาวนาน ซึ่งถ้อยแถลงดังกล่าวนับเป็นการส่งสัญญาณครั้งล่าสุดว่า เฟดมีแนวโน้มที่จะปรับขึ้นอัตราดอกเบี้ยก่อนสิ้นปีนี้ นอกจากนี้ ตลาดยังได้รับแรงกดดันจากราคาน้ำมันดิบที่ร่วงลงหลุดจากระดับ 50 ดอลลาร์/บาร์เรล
ดัชนีเฉลี่ยอุตสาหกรรมดาวโจนส์ปิดที่ 18,086.40 จุด ลดลง 51.98 จุด หรือ -0.29% ดัชนี NASDAQ ปิดที่ 5,199.82 จุด ลดลง 14.34 จุด หรือ -0.28% ดัชนี S&amp;P500 ปิดที่ 2,126.50 จุด ลดลง 6.48 จุด หรือ -0.30%
 
ตลาดหุ้นยุโรปปิดปรับตัวลง เมื่อคืนนี้ (17 ต.ค.) เนื่องจากการร่วงลงของราคาน้ำมันได้ฉุดหุ้นกลุ่มพลังงานปรับตัวลงด้วย นอกจากนี้ นักลงทุนยังระมัดระวังการซื้อขายก่อนที่การประชุมของธนาคารกลางยุโรป (ECB) จะมีขึ้นในวันพฤหัสบดีนี้
ดัชนี Stoxx Europe 600 ปรับตัวลง 0.7% ปิดที่ 337.42 จุด
ดัชนี CAC-40 ตลาดหุ้นฝรั่งเศสปิดที่ 4,450.23 จุด ลดลง 20.69 จุด หรือ -0.46% ดัชนี DAX ตลาดหุ้นเยอรมันปิดที่ 10,503.57 จุด ลดลง 76.81 จุด หรือ -0.73% ดัชนี FTSE 100 ตลาดหุ้นลอนดอนปิดที่ 6,947.55 จุด ลดลง 66.00 จุด หรือ -0.94%
 
ตลาดหุ้นลอนดอนปรับตัวลดลง เมื่อคืนนี้ (17 ต.ค.) เนื่องจากหุ้นกลุ่มพลังงานได้รับแรงกดดันจากการปรับตัวลดลงของราคาน้ำมันดิบ
ดัชนี FTSE 100 ปิดปรับตัวลง 66.00 จุด หรือ 0.94% แตะที่ 6,947.55 จุด
 
สัญญาทองคำตลาดนิวยอร์กปิดขยับขึ้น เมื่อคืนนี้ (17 ต.ค.) โดยได้รับแรงหนุนจากการอ่อนค่าของสกุลเงินดอลลาร์สหรัฐ นอกจากนี้ การร่วงลงของตลาดหุ้นนิวยอร์กและข้อมูลด้านการผลิตที่ซบเซาของสหรัฐ ยังช่วยกระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย 
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 1.1 ดอลลาร์ หรือ 0.09% ปิดที่ระดับ 1,256.6 ดอลลาร์/ออนซ์
สัญญาโลหะเงินส่งมอบเดือนธ.ค.เพิ่มขึ้น 3.3 เซนต์ หรือ 0.19% ปิดที่ 17.474 ดอลลาร์/ออนซ์
สัญญาพลาตินัมส่งมอบเดือนม.ค.ลดลง 3.3 ดอลลาร์ หรือ 0.35% ปิดที่ 936.2 ดอลลาร์/ออนซ์
สัญญาพัลลาเดียมส่งมอบเดือนธ.ค.ร่วงลง 10.50 ดอลลาร์ หรือ 1.6% ปิดที่ 637.80 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (17 ต.ค.) เนื่องจากนักลงทุนวิตกกังวลเกี่ยวกับภาวะน้ำมันล้นตลาด หลังจากมีรายงานว่า การผลิตน้ำมันของลิเบียปรับตัวสูงขึ้น ขณะที่รายงานของเบเกอร์ ฮิวจ์ระบุว่า แท่นขุดเจาะน้ำมันที่เปิดใช้งานในสหรัฐมีจำนวนเพิ่มขึ้นเช่นกัน
สัญญาน้ำมันดิบ WTI ส่งมอบเดือนพ.ย.ลดลง 41 เซนต์ หรือ 0.8% ปิดที่ 49.94 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค.ลดลง 43 เซนต์ หรือ 0.8% ปิดที่ 51.52 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับเงินเยน ในการซื้อขายที่ตลาดนิวยอร์กเมื่อคืนนี้ (17 ต.ค.) เพราะได้รับแรงกดดันจากการเทขายทำกำไร รวมทั้งถ้อยแถลงของนางเจเน็ต เยลเลน ประธานธนาคารกลางสหรัฐ (เฟด)
ดอลลาร์สหรัฐอ่อนค่าลงเมื่อเทียบกับเยนที่ระดับ 103.83 เยน จากระดับ 104.07 เยน และลดลงเมื่อเทียบฟรังก์สวิส ที่ระดับ 0.9888 ฟรังก์ จากระดับ 0.9891 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3137 ดอลลาร์แคนาดา จากระดับ 1.3129 ดอลลาร์แคนาดา
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.0996 ดอลลาร์สหรัฐ จากระดับ 1.0998 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.2196 ดอลลาร์สหรัฐ จากระดับ 1.2191 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7623 ดอลลาร์สหรัฐ จากระดับ 0.7617 ดอลลาร์สหรัฐ